CELEX: 
Language: mt
Date: 2016-10-20 00:00:00
Title: REGOLAMENT DELEGAT TAL-KUMMISSJONI (UE) .../... li jistabbilixxi pjan ta’ skartar għall-attivitajiet tas-sajd fil-Baħar l-Iswed

MEMORANDUM TA’ SPJEGAZZJONI
            
            
               1.KUNTEST TAL-ATT DELEGAT
            
            
               Għan ewlieni tal-Politika Komuni tas-Sajd (PKS), kif stipulat fir-Regolament (UE) Nru 1380/2013
                  1
               , huwa li jitnaqqsu l-livelli għoljin tal-qabdiet mhux mixtieqa u l-eliminazzjoni progressiva tal-iskart tal-ħut fis-sajd kollu tal-UE. L-iskart jikkostitwixxi ħela sostanzjali ta' riżorsi u impatt negattiv fuq l-isfruttar sostenibbli tar-riżorsi kif ukoll fuq il-vijabbiltà ekonomika tas-sajd. Il-PKS tipprevedi wkoll li ssir aktar reġjonalizzazzjoni, li tevita jew tnaqqas kemm jista’ jkun il-mikroġestjoni fil-livell tal-Unjoni, kif ukoll tiżgura li r-regoli jiġu addattati għall-karatteristiċi speċifiċi ta’ kull attività tas-sajd u kull żona tal-baħar.
            
            
               Il-PKS tipprevedi sensiela ta’ dispożizzjonijiet biex tiffaċilita l-implimentazzjoni tal-obbligu tal-ħatt. Jeżistu dispożizzjonijiet ġeneriċi ta’ flessibbiltà li l-Istati Membri jistgħu japplikaw fil-kuntest tal-ġestjoni tal-kwota. Barra minn hekk, il-PKS tipprevedi mekkaniżmi ta’ flessibbiltà speċifiċi li jridu jiġu implimentati permezz ta’ pjanijiet pluriennali, jew fin-nuqqas ta’ pjanijiet pluriennali, permezz tal-hekkimsejħa pjanijiet għall-iskartar. Dawk il-pjanijiet għall-iskartar huma previsti bħala miżura temporanja b’tul massimu ta’ tliet snin. Jiġu żviluppati permezz ta’ rakkomandazzjonijiet konġunti miftehma minn gruppi ta’ Stati Membri tal-istess reġjun jew tal-istess baċir tal-baħar li jkollhom interess komuni fir-riżorsi bijoloġiċi f’dawn iż-żoni.
            
            
               Mill-1 ta’ Jannar 2017, l-obbligu tal-ħatt l-art fil-Baħar l-Iswed se jkun obbligatorju għall-ispeċijiet li huma suġġetti għal-limiti tal-qbid li jiddefinixxu l-attivitajiet tas-sajd. L-attivitajiet tas-sajd li għandhom fil-mira l-barbun imperjali huma suġġetti għal din id-dispożizzjoni. Skont l-Artikolu 15(5) tar-Regolament (UE) Nru 1380/2013, pjan għall-iskartar tal-ħut jista’ jkun fih l-elementi li ġejjin:
            
            
               Dispożizzjonijiet speċifiċi dwar is-sajd jew dwar l-ispeċijiet koperti mill-obbligu tal-ħatt l-art;
            
            
               L-ispeċifikazzjoni tal-eżenzjonijiet mill-obbligu tal-ħatt l-art jekk l-attivitajiet tas-sajd jew l-ispeċijiet jissodisfaw ċerti kriterji relatati ma’ sopravivenza għolja;
            
            
               Dispożizzjonijiet għall-eżenzjonijiet de minimis kif speċifikati fl-Artikolu 15(5)(c) tar-Regolament (UE) Nru 1380/2013;
            
            
               Dispożizzjonijiet dwar id-dokumentazzjoni tal-qabdiet;
            
            
               L-iffissar tad-daqsijiet minimi ta’ referenza għall-konservazzjoni (MCRS).
            
            
               Fid-dawl ta’ dan, il-Bulgarija u r-Rumanija ressqu proposta ta’ pjan għall-iskartar ta’ tliet snin lill-Kummissjoni Ewropea għall-attivitajiet tas-sajd fil-Baħar l-Iswed (is-Sottożona Ġeografika GFCM 29) li fil-mira tagħhom ikollhom il-barbun imperjali.
            
            
            
               2.KONSULTAZZJONIJIET QABEL MA JIĠI ADOTTAT L-ATT
            
            
               Pjan tal-Iskartar b’Rakkomandazzjoni Konġunta għall-attivitajiet tas-sajd tal-barbun imperjali fil-Baħar l-Iswed (is-Sottożona Ġeografika GFCM 29).
            
            
               Fit-30 ta’ Ġunju 2016, bl-iskop li jiġi implimentat l-obbligu tal-ħatt l-art fil-livell reġjonali fl-ilmijiet tal-Baħar l-Iswed, il-Bulgarija u r-Rumanija ressqu Rakkomandazzjoni Konġunta ta’ qafas ta’ pjan ta’ skartar quddiem is-servizzi tal-Kummissjoni Ewropea.
            
            
               Bi qbil mal-Artikolu 18 tar-Regolament (UE) Nru 1380/2013, l-att delegat propost huwa msejjes fuq din ir-Rakkomandazzjoni Konġunta żviluppata u mressqa mill-Istati Membri li għandhom interess ġestjonarju dirett fis-sajd tal-barbun imperjali fl-ilmijiet tal-Baħar l-Iswed.
            
            
               Ir-Rakkomandazzjoni Konġunta fiha l-elementi li ġejjin:
            
            
               L-attivitajiet tas-sajd koperti mill-pjan ta’ skartar;
            
            
               Eżenzjoni mill-ħatt l-art b’rabta ma’ rata għolja ta’ sopravvivenza għall-attivitajiet tas-sajd li jimmiraw għall-barbun imperjali (Psetta maxima) bi xbieki tal-garġi ankrati tal-qiegħ;
            
         
         
            
               Eżenzjoni għall-qabdiet ta’ ħut li jkunu ġarrbu ħsara minn predaturi;
            
            
               Miżuri ta’ monitoraġġ marbuta mar-reġistrazzjoni tal-qabdiet kollha (il-ħatt l-art u l-iskartar) tal-barbun imperjali.
            
            
               L-elementi ta’ din ir-Rakkomandazzjoni Konġunta mressqa mill-Bulgarija u r-Rumanija dwar l-applikazzjoni tal-obbligu tal-ħatt l-art għall-attivitajiet tas-sajd tal-barbun imperjali fil-Baħar l-Iswed ġew evalwati mill-Kumitat Xjentifiku, Tekniku u Ekonomiku għas-Sajd (l-STECF) waqt il-laqgħa plenarja tal-4 sat-8 ta’ Lulju 2016
                  2
               .
            
            
               Skont il-konklużjonijiet tal-STECF, ir-rakkomandazzjoni konġunta kien fiha l-argumenti motivati b’rabta mar-rata għolja ta’ sopravvivenza tal-ispeċi skartata. Fid-dawl ta’ dan, jixraq li tiġi stabbilita l-eżenzjoni marbuta mas-sopravvivenza. Madankollu, jeħtieġ li jitwettqu aktar studji mill-Istati Membri li għandhom interess dirett ta’ ġestjoni fiż-żona.
            
            
               Rigward l-eżenzjoni marbuta mas-sopravvivenza għall-barbun imperjali li jinqabad bi xbieki tal-garġi ankrati tal-qiegħ, l-Istati Membri għandhom jiġbru aktar argumenti xjentifiċi dwar din l-eżenzjoni speċifika. L-informazzjoni mogħtija se tiġi evalwata mill-STECF wara sena biex tiġi kkonfermata l-applikazzjoni tal-eżenzjoni. Speċifikament għall-eżenzjoni tas-sopravvivenza għall-barbun imperjali li jinqabad bi xbieki tal-garġi ankrati tal-qiegħ, ir-Regolament jispeċifika li l-eżenzjoni tkun valida biss għall-2017.
            
            
               Abbażi ta’ dawn l-elementi, il-pjan ta’ skartar għall-barbun imperjali fl-ilmijiet tal-Baħar l-Iswed jista’ jitqies li hu l-ewwel pass fl-eliminazzjoni progressiva tal-iskartar fiż-żoni tas-sajd kollha tal-Unjoni permezz tal-introduzzjoni ta’ obbligu tal-ħatt l-art ta’ qabdiet ta’ speċijiet li huma suġġetti għal-limiti fuq il-qbid.
            
            
               3.ELEMENTI ĠURIDIĊI TAL-ATT DELEGAT
            
            
               Sommarju tal-azzjoni proposta
            
            
               L-azzjoni legali ewlenija hija l-adozzjoni ta’ miżuri li jiffaċilitaw l-implimentazzjoni tal-obbligu tal-ħatt l-art.
            
            
               Ir-Regolament jispeċifika l-ispeċijiet u l-attività tas-sajd li għalihom ikunu japplikaw miżuri speċifiċi, bħall-eżenzjoni marbuta ma’ rata għolja ta’ sopravvivenza.
            
            
               Il-bażi ġuridika
            
            
               L-Artikolu 15(1)(d) u 15(6) u l-Artikolu 18(1) u (3) tar-Regolament (UE) Nru 1380/2013 u l-Artikoli 15a u 29a tar-Regolament (KE) Nru 1967/2006.
            
            
               Il-prinċipju tas-sussidjarjetà
            
            
               Il-proposta hija fil-kompetenza esklużiva tal-Unjoni Ewropea.
            
            
               Il-prinċipju tal-proporzjonalità
            
            
               Il-proposta hija fil-kamp tal-applikazzjoni tas-setgħat delegati mogħtija lill-Kummissjoni bl-Artikolu 15(6) tar-Regolament 1380/2013 u ma tmurx lil hinn minn dak li hu meħtieġ biex jintlaħaq l-għan tat-tali dispożizzjoni.
            
            
               L-għażla tal-istrument
            
            
               L-istrument li qed jiġi propost: Regolament Delegat tal-Kummissjoni
            
            
               Mezzi oħra ma jkunux xierqa għar-raġuni li ġejja: Il-Kummissjoni ngħatat is-setgħat biex tadotta pjan ta’ skartar permezz ta’ atti delegati. L-Istati Membri li għandhom interess dirett ta’ ġestjoni ressqu r-rakkomandazzjoni konġunta tagħhom. Il-miżuri mogħtija fir-rakkomandazzjoni konġunta u li huma inklużi f’din il-proposta huma bbażati fuq l-aqwa parir xjentifiku disponibbli u jissodisfaw ir-rekwiżiti rilevanti kollha stabbiliti fl-Art 18(5) tar-Regolament (UE) Nru 1380/2013.
            
            
               REGOLAMENT DELEGAT TAL-KUMMISSJONI (UE) .../...
            
         
         
            
               ta’ 20.10.2016
            
            
               li jistabbilixxi pjan ta’ skartar għall-attivitajiet tas-sajd fil-Baħar l-Iswed
            
            
               IL-KUMMISSJONI EWROPEA,
            
            
               Wara li kkunsidrat it-Trattat dwar il-Funzjonament tal-Unjoni Ewropea,
            
            
               Wara li kkunsidrat ir-Regolament (UE) Nru 1380/2013 tal-Parlament Ewropew u tal-Kunsill tal-11 ta’ Diċembru 2013 dwar il-Politika Komuni tas-Sajd, li jemenda r-Regolamenti tal-Kunsill (KE) Nru 1954/2003 u (KE) Nru 1224/2009 u li jħassar ir-Regolamenti tal-Kunsill (KE) Nru 2371/2002 u (KE) Nru 639/2004 u d-Deċiżjoni tal-Kunsill 2004/585/KE
                  3
               , u b'mod partikolari l-Artikolu 15(6) tiegħu,
            
            
               Billi:
            
            
               (1)Ir-Regolament (UE) Nru 1380/2013 għandu l-għan li jelimina b'mod progressiv il-qbid skartat fis-sajd kollu tal-Unjoni bl-introduzzjoni tal-obbligu tal-ħatt l-art.
            
            
               (2)L-Artikolu 15(6) tar-Regolament (UE) Nru 1380/2013 jagħti s-setgħa lill-Kummissjoni li tadotta l-pjanijiet ta’ skartar permezz ta’ atti delegati għal perjodu ta’ mhux iktar minn tliet snin abbażi tar-rakkomandazzjonijiet konġunti żviluppati mill-Istati Membri b’konsultazzjoni mal-Kunsilli Konsultattivi rilevanti.
            
            
               (3)Il-Bulgarija u r-Rumanija għandhom interess dirett fil-ġestjoni tas-sajd għall-isfruttar tal-barbun imperjali fil-Baħar l-Iswed. Fit-30 ta’ Ġunju 2016 dawk l-Istati Membri ressqu rakkomandazzjoni konġunta lill-Kummissjoni dwar pjan ta’ skartar għas-sajd tal-barbun imperjali fil-Baħar l-Iswed fejn tqieset l-opinjoni tas-settur. Inkisbet kontribuzzjoni xjentifika mill-korpi xjentifiċi rilevanti. B’konformità mal-Artikolu 18(3) tar-Regolament (UE) Nru 1380/2013 dawk il-miżuri fir-rakkomandazzjoni konġunta li jikkonformaw mal-Artikolu 15(6) ta’ dak ir-Regolament biss għandhom jiddaħħlu f’dan ir-Regolament.
            
            
               (4)Fir-rigward tal-Baħar l-Iswed, l-Artikolu 15 tar-Regolament (UE) Nru 1380/2013 jistabbilixxi obbligu ta’ ħatt l-art għall-qabdiet tal-ispeċijiet kollha li huma suġġetti għal-limiti fuq il-qbid. Skont l-Artikolu 15(1)(d) tar-Regolament (UE) Nru 1380/2013, l-obbligu tal-ħatt l-art għandu japplika għall-ispeċijiet li jiddefinixxu s-sajd minn mhux aktar tard mill-1 ta’ Jannar 2017. Il-barbun imperjali huwa waħda minn dawk l-ispeċijiet.
            
            
               (5)Ir-rakkomandazzjoni konġunta ssuġġeriet li għandha tiġi applikata eżenzjoni mill-obbligu tal-ħatt l-art għall-barbun imperjali fil-Baħar l-Iswed, billi l-evidenza xjentifika turi rati ta’ sopravvivenza għoljin. Abbażi tal-evidenza xjentifika li ngħatat fir-rakkomandazzjoni konġunta u li ġiet evalwata mill-Kumitat Xjentifiku, Tekniku u Ekonomiku għas-Sajd (STECF)
                  4
               , l-eżenzjoni tas-sopravvivenza permessa skont l-Artikolu 15(4)(b) tar-Regolament (UE) Nru 1380/2013 għandha tiddaħħal f’dan ir-Regolament għal sena waħda. L-Istati Membri kkonċernati għandhom iressqu d-dejta rilevanti lill-Kummissjoni biex l-STECF ikun jista’ jevalwa sew il-ġustifikazzjonijiet għall-eżenzjoni għall-barbun imperjali li jinqabad bi xbieki tal-garġi ankrati tal-qiegħ ikkonċernati u biex il-Kummissjoni tkun tista’ tevalwa dik l-eżenzjoni.
            
            
               (6)Sabiex jiġi żgurat kontroll xieraq, għandhom jiġu stabbiliti rekwiżiti speċifiċi għall-Istati Membri biex jistabbilixxu lista tal-bastimenti li huma koperti b’dan ir-Regolament.
            
            
               (7)Billi l-miżuri previsti f’dan ir-Regolament għandhom impatt dirett fuq l-attivitajiet ekonomiċi marbuta mal-istaġun tas-sajd tal-bastimenti tal-Unjoni u fuq l-ippjanar ta’ dan l-istaġun tas-sajd, dan ir-Regolament għandu jidħol fis-seħħ minnufih wara li jiġi ppubblikat. Skont ir-rakkomandazzjonijiet konġunti u meta jitqies il-qafas ta’ żmien stipulat fl-Artikolu 15(1) tar-Regolament (UE) Nru 1380/2013, dan ir-Regolament għandu japplika mill-1 ta’ Jannar 2017.
            
            
               ADOTTAT DAN IR-REGOLAMENT:
            
            
               Artikolu 1
               L-implimentazzjoni tal-obbligu tal-ħatt l-art
            
            
               L-obbligu tal-ħatt l-art stipulat fl-Artikolu 15(1) tar-Regolament (UE) Nru 1380/2013 għandu japplika fil-Baħar l-Iswed għas-sajd tal-barbun imperjali (Psetta maxima) li jinqabad bi xbieki tal-garġi ankrati tal-qiegħ (kodiċi tal-irkaptu
                  5
                GNS)
            
            
               Artikolu 2
               Definizzjoni
            
            
               Għall-finijiet ta’ dan ir-Regolament, “il-Baħar l-Iswed” tfisser l-ilmijiet marittimi fis-Sottożona 29 tal-Kummissjoni Ġenerali għas-Sajd fil-Mediterran (GFCM) kif iddefinit fl-Anness I tar-Regolament (UE) Nru 1343/2011 tal-Parlament Ewropew u tal-Kunsill
                  6
               .
            
            
               Artikolu 3
               Eżenzjoni marbuta mas-sopravvivenza
            
            
               1.
                     L-eżenzjoni mill-obbligu tal-ħatt l-art skont l-Artikolu 15(4)(b) tar-Regolament (UE) Nru 1380/2013 għall-ispeċijiet li dwarhom l-evidenza xjentifika turi rati għolja ta’ sopravvivenza, għandha tapplika fl-2017 għall-barbun imperjali (Psetta maxima) li jinqabad bi xbieki tal-garġi ankrati tal-qiegħ (GNS) fil-Baħar l-Iswed.
            
         
         
            
               2.
                     Il-barbun imperjali (Psetta maxima) li jinqabad fiċ-ċirkostanzi msemmija fil-paragrafu 1 għandu jiġi rilaxxat minnufih fiż-żona fejn ikun inqabad. 
            
            
               3.
                     Sal-1 ta’ Mejju 2017, l-Istati Membri li għandhom interess dirett fil-ġestjoni tas-sajd tal-barbun imperjali fil-Baħar l-Iswed għandhom iressqu dejta addizzjonali dwar l-iskartar barra dik stipulata fir-Rakkomandazzjoni Konġunta tal-4 ta’ Lulju 2016 u kull informazzjoni xjentifika rilevanti oħra li tappoġġja l-eżenzjoni stabbilita fil-paragrafu 1. Il-Kumitat Xjentifiku, Tekniku u Ekonomiku għas-Sajd (STECF) għandu jivvaluta dik id-dejta msemmija fil-paragrafu 3 sa mhux iktar tard minn Lulju tal-2017.
            
            
               Artikolu 4
               Il-lista tal-bastimenti
            
            
               1.
                     L-Istati Membri kkonċernati għandhom jiddeterminaw liema bastimenti jkunu suġġetti għall-obbligu tal-ħatt l-art tas-sajd tal-barbun imperjali (Psetta maxima) li jinqabad bi xbieki tal-garġi ankrati tal-qiegħ (GNS).
            
            
               2.
                     Sal-31 ta’ Diċembru 2016, permezz tas-sit web sikur ta’ kontroll tal-Unjoni, l-Istati Membri kkonċernati għandhom iressqu l-lista tal-bastimenti kollha li jistadu għall-barbun imperjali lill-Kummissjoni u lill-Istati Membri l-oħra. Il-lista trid tinżamm aġġornata.
            
            
               Artikolu 5
               Id-dħul fis-seħħ u l-applikazzjoni
            
            
               Dan ir-Regolament għandu jidħol fis-seħħ fil-jum ta’ wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
            
            
               Għandu japplika mill-1 ta’ Jannar 2017 sal-31 ta’ Diċembru 2019.
            
            
               Dan ir-Regolament għandu jorbot fl-intier tiegħu u japplika direttament fl-Istati Membri kollha.
            
            
               Magħmula fi Brussell, 20.10.2016
            
            
               
                     Għall-Kummissjoni
               
               
                     Il-President
                     Jean-Claude JUNCKER
               
            
         
         
            
                  
                     (1)
                  
                        Ir-Regolament (UE) Nru 1380/2013 tal-Parlament Ewropew u tal-Kunsill tal-11 ta' Diċembru 2013 dwar il-Politika Komuni tas-Sajd, li jemenda r-Regolamenti tal-Kunsill (KE) Nru 1954/2003 u (KE) Nru 1224/2009 u li jħassar ir-Regolamenti tal-Kunsill (KE) Nru 2371/2002 u (KE) Nru 639/2004 u d-Deċiżjoni tal-Kunsill 2004/585/KE 
                  ĠU L 354, 28.12.2013, p. 22-61
                  .
               
               
                  
                     (2)
                  
                        Rapporti tal-Kumitat Xjentifiku, Tekniku u Ekonomiku għas-Sajd (STECF) – Evaluation of the landing obligation joint recommendations (STECF-16-10). 2016. L-Uffiċċju tal-Pubblikazzjoni tal-Unjoni Ewropea, il-Lussemburgu, EUR XXXX EN, JRC XXXX, XXX pp. Disponibbli 
                  hawn
                  .
               
               
                  
                     (3)
                  
                        ĠU L 354, 28.12.2013, p. 22.
               
               
                  
                     (4)
                  
                        Rapporti tal-Kumitat Xjentifiku, Tekniku u Ekonomiku għas-Sajd (STECF) – Evaluation of the landing obligation joint recommendations (STECF-16-10). 2016. L-Uffiċċju tal-Pubblikazzjoni tal-Unjoni Ewropea, il-Lussemburgu, EUR XXXX EN, JRC XXXX, XXX pp. Disponibbli 
                  hawn
                  .
               
               
                  
                     (5)
                  
                        Il-kodiċijiet tal-irkaptu użati f’dan ir-Regolament jirreferu għal dawk il-kodiċijiet fl-Anness XI tar-Regolament ta’ Implimentazzjoni tal-Kummissjoni (UE) Nru 404/2011 li jistabbilixxi regoli dettaljati għall-implimentazzjoni tar-Regolament tal-Kunsill (KE) Nru 1224/2009 li jistabbilixxi sistema Komunitarja ta’ kontroll għall-iżgurar tal-konformità mar-regoli tal-Politika Komuni tas-Sajd. Għall-bastimenti li t-tul totali tagħhom huwa inqas minn 10 metri, il-kodiċijiet tal-irkaptu użati f’dan ir-regolament jirreferu għall-kodiċijiet mill-klassifikazzjoni tal-irkaptu tal-FAO.
               
               
                  
                     (6)
                  
                        Ir-Regolament (UE) Nru 1343/2011 tal-Parlament Ewropew u tal-Kunsill tat-13 ta’ Diċembru 2011 dwar ċerti dispożizzjonijiet għas-sajd fiż-żona tal-Ftehim tal-GFCM (il-Kummissjoni Ġenerali tas-Sajd għall-Baħar Mediterran) u li jemenda r-Regolament tal-Kunsill (KE) Nru 1967/2006 dwar miżuri ta’ ġestjoni għall-isfruttament sostenibbli ta’ riżorsi tas-sajd fil-Baħar Mediterran (
                  ĠU L 347, 30.12.2011, p. 44
                  ).